
La ombra blanca


Prologa



Los ci ia nase en vilas – como tu, cisa –, a veses reconose los con difisilia: la mundo cambia plu rapida ca nos…



Tal, reveninte pos alga anios en la vila do me ia pasa mea enfantia, me ia senti ala un stranjer: lo ia perde sua jardines, la fases cual ia fa lo tan familiar per me, an distritos intera, ia es nonconoseda par me.




∴





Par alga miracle – e, probable, per poca tempo –, un loca no ia cambia, en la suburbe distante do me ia vive pasada. La gera, retirante se, ia oblida lo. Cuando nos ia es enfantes, nos ia fa ce esta loca es nosa tereno de jua.



Un fem strana ia es vivente ala, en un caseta misera, en media de un forteria a ruina.



Ci esta fem ia es? De do el ia veni? Nos no ia sabe lo. On ia dise ce el es pico loco. El ia es sempre portante, a cualce saison, la mesma vestes blanca, nonmanxada. Per esta causa, probable, on ia nomi el la Ermino. Nos ia sabe no cosa sur el, estra acel nometa.



El ia es parlante sola con sua gatos.



A alga veses, nos ia es cruel.



Ascondeda, nos ia es jetante tera umida a sua vestes.



Ma, como esta bestias cui sufri on no vide, el no ia es persepinte lo, on ia ta dise. A la dia seguente, pico embarasada, nos ia reveni per vide el: el ia ave la mesma roba blanca, e acel no ia es manxada.




∴





Me ia parti de la vila per mea studias. A cada estate, me ia es prometente a me ce me ta reveni, ma, a cada estate, me ia es retardante esta projeta.



Como on demanda esce la ambiente no ia cambia, lo ia aveni a alga veses ce me scrive esta demanda en mea leteras: E… cua de la Ermino?



Ela es sempre asi, on ia es respondente a me.



On ia ta dise, ce – como la enfantes sesa crese a un dia – ela ia sesa senese.





La dia prima



E u asi ce me retrova subita acel vila, pos un vola de un ora o plu, cual retrae me como a des anios a ante.



Me es casinte en un de esta oteles grande e baroca – la sola, cisa, cual no ia es refada o vendeda, evocante la anios cuando on ia es veninte a la Riviera1 sola en inverno.



Como la ecipo de un nave fantasma, la empleadas es parente survivores en esta construida.



Un empleada gida me asta mea sala, tra la labirinto de la coredores.



« Grasias, senior », el dise corta, cuando me pone alga monetas en sua mano.



Me oia voses en la coredor.



« Vade, vide, freta, freta! »



La empleadas es xuxante, manejante ante la porte de un sala plen de buces de flores blanca.



« E… si ela no ta veni?



— Ma perce ela no ta veni?



— On no ia ave alga precomanda.



— Alora? A cada anio, lo es simil.



— Ma, no causa fa ce lo ta es es sempre simil.



— Cisa no causa, ma lo es tal! »




∴





A la matina, cuando me desende a la reseteria, la resetiste es confidante a la dirijor de la otel, un person alga vea:



« On va ave ja cuatro des anios, oji!



— Lo no es posible!



— Ma si, senior Florent! Ma si! Calcula, lo ia es a la estate de La valsa trajica.



— Oh! La valsa trajica… »



La resetiste presenta a me alga envelopas e un jornal: « Bon dia, senior, on ave alga leteras per tu, a esta matina. — Grasias. », poi el continua sua discute interompeda:



« Vera, tu pote demanda a me cualce detalias: me recorda la ves prima como si lo ia ta es ier. Tota es ala » (el toca sua testa) « como un filma, tota. La sol, la jardin cual on ia veni de mangeri… Tota.



— Lo es tan strana… » senior Florent dise, sortinte sua orolojeta. « Tu sabe la ora?



— Si. Des minutos ante la ora des, senior.



— Tu es serta? »



Me ia permete ce me interveni a acel momento:



« A mea orolojeta, lo es la ora des », me dise.



— Pardona me, senior », la resetiste dise, « ma tua orolojeta vade tro rapida. Me ia telefoni spesial, a esta matina, consernante lo… » El pausa, par causa de la veni de un cliente, e me vade a senta en un sejon del salon, en cuando el reprende sua discute con senior Florent: « Tu recorda esta selebra rusce cual ela ia organiza? »








La empleada de sala apare, pronto solisitada par senior Florent:



« Alora, Henri, a cua tu pensa? Tu sonia? E la flores? »








« Lo va es un dia bela, como a la ves prima », la resetiste continua. « Esata como a la ves prima. Ela ia ave un Bugatti, tu recorda? Un Torpedo.



— Lo ia es un Hispano-Suiza!



— La Hispano ia veni a pos, a la tempo de la curso de autos », le resetiste presisi.



— En efeto… Ma… », senior Florent dise, regardante denova sua orolojeta, « me no comprende…



— Lo no es la ora des », la resetiste represisi.

Me reveni en mea sala. E, pos corta, me oia un ruido de ungulas, a estra. Me regarda tra la fenetra e videta un calex2 tirada par un cavalo, parante ante la entra del otel. Aidada par la vagonor e la bagajor, un dama desende de lo, blonde, tota vestida blanca: capa, roba, xapo, velo.



Entrante, ela surie direta a la persones ci espeta ela nel atrio:



— Bon dia, senioreta.



— Como tu vade?



— Vera bon, me grasia tu multe.



— E la negosias?



— La negosias, los no es cexable… Tu permete? »



Con un sinia de testa, Senior Florent solisita Henri, la empleada de sala – acel presenta pronto un buce de rosas blancas a la dama.



« U! Grasias! U ce los es bela! Lo es tan jentil… Bon dia, Henri, tota vade bon?



— Serta, senioreta, grasias.



— Bonfortunosa!



— Nos gusta multe revide tu, senioreta », insiste Florent. « Tua viaja ia es bon?



— Eselente. Tota es tan rapida, aora.



— Nos espera ce vosa resta ta es plasente, senioreta.



— Grasias, Florent. Lo va es tal, serta. Tu ia reserva per me la mesma aparte, me espera?



— Evidente, senioreta, como sempre. »



Deletada, ela turna se a la resetiste:



« A! U ala Roger, sempre a sua posto. Ma tu no es cambiada, tan gloriosa!



— On nesesa lo, senioreta.



E la familia?



— A! on ave alga cosa nova, senioreta: un neto.



— Un plu…? Ma… cuanto tu ave netes, aora?



— Mm… cuatro par mea fia e tre par mea fio.



— Un patriarca vera! », ela dise, riente.



Ela returna se, e senior Florent, Henri e la fem de sala vade a segue ela per acompania ela a sua sala.



« La clima ia es bon en America?» senior Florent demanda.



U! ma, tu sabe, me ia parti de pos plu ca un mense. Me ia viaja tra Paris.



— Nos ave un pos-saison estrema bela. »



Sortida de mea sala, me es desendente la scalera grande cuando me encontra los. Me saluta los en pasa. Pos esta regarda corta, me esperia un sensa strana. Me turna me a los, me para…



Me no es en un sonia! Ela es la Ermino. Esce ela es devenida rica? Ma como? Un erita? La juas de fortunas?

Arivada a la reseteria, me demanda:



« Senior, per favore…



— Senior?



— Escusa me… ma me crede conose esta dama…



— Cual dama, senior?



— Acel dama tota vestida blanca, ci veni de ariva…



— Senioreta? Lo no es surprendente, senior. Tu ia vide ja ela probable.



— Si. A multe anios a ante. Ma me ia reconose ela perfeta. Ela no ia cambia multe.



— Me acorda plen con tu, senior. Ela es merveliosa, no?



— Estracomun…  Ma, en fato, ci ela es?



— Escusa me, senior, me ia crede ce tu ia reconose ela. Esce tu recorda La fem spior, senior?



— La fem spior?



— O La rapsodia imperal?… Sonia de fem? Sonia de fem, tu recorda?… » Me fronsi mea suprasiles, me mua desvelinte mea nonsabe, e el comprende la realia: « Si, tu es tro joven, evidente… On ia vide ela, sempre, al tempo del sinema silente. Sempre vestida blanca, de la pedes a la testa, como aora. A! ela ia es un ator xef… un stela! A acel epoca, ela ia ave sua aparte reservada asi per tota la anio… Tu ia remarca sua colareta?



— No…



Tu va regarda. Lo es valuada a un monton de mone. La duxe Alesandro ia ofre lo a ela en la anio… 1926 – vide: la anio de Sonia de fem.



— Lo es ancora la mesma?



— Evidente, senior.



— Lo no es posible…



— Me ia es presente, senior!»



Me sta ala, aturdida.



De cuando ela reveni asi?



— Ela reveni a cada anio, senior. De pos la gera, ela vive retirada, a la Statos Unida, ma, a cada anio, ela viaja a Frans.



— Como? Ela vive, de pos la gera, a la Statos Unida?



— Si, senior, en California, do ela ave un imobila.



— E ela reveni asi a cada anio – me vole dise: en esta otel?



— Ma si, senior, sempre a la mesma data, como oji.



— Tu es serta?



— La senior dirijor va pote confirma lo a tu, senior.



— Escusa me… Ela viaja solitar?



— Si, senior: solitar.



— Escusa me denova… Ela reveni sempre a la mesma data?



— Si, senior, e an on pote dise: a la mesma ora.



— E perce? Lo es un aniversario?



— Me no sabe, senior. Cisa lo es simple un costum… »

Esce lo ta es un sembla estracomun? Acel misterio me vole forte clari.



Pos la come de sera, me vide ela lasante la sala de restorante per reveni a sua sala.



« Bon sera, Vladimir.



— Bon sera, senioreta », la servor xef responde.



Me nota alora ce ela ia oblida sua xal: me deside trae lo a ela, e tal comensa discute con ela.

Tal, u asi nos, sentante a lado de lunlotra, discutente:



« No dise ce tu ia reconose me », ela dise. « De longa me es, regretable, protejeda contra esta disturba pico.



— No, no esata… Ma asi, al otel, cadun conose tu.



— Tu dise vera. Esta otel no es plu tal como lo ia es, ma me casi ala sempre con plaser. A mea eda, tu sabe, on senti frecuente como si on vive sur un otra planeta. La mundo, la persones…, tota es tan diferente…; alora, cuando me reveni asi, lo es pico como si me repone mea pede sur tera: lo es sempre la mesma decora. An lo aveni, a alga ves, cuando me come solitar – o cuasi solitar, como a esta sera – servida par la mesma servor xef, en esta sala de come cual, per me, resona ancora con tan multe voses, ce mea amis de ier vade a entra subita… A! tu vide, me es mera un fol vea! Joia!



— Esce tu ia conserva alga amis… me vole dise: alga amis de acel tempo?



— U!… los ci resta crede ce me es mor… o – lo cual es an plu mal – me pensa ce los es mor.



— Tu veni asi frecuente?



— A cada anio. Cuando me ia veni asi a la ves prima, lo ia es per un filma con Ivan Mosjoukine3. La resetiste, Roger, ia es apena un xico. » Ela continua a duivose: « Entre nos, me crede ce el ia es pico pico enamada par me…



— Cisa el es ancora tal…



— U! no satiri. E, garda tu, el no ta pardona tu: el es un Corsican! »



Ela rie.



« La sinema es la arte cual prosimi la plu a nosa vive. Los es egal frajil. De cuando on no depinta plu portraes, lo es la sola arte cui carateres, ultima, es mortal.



— Lo es la causa, cisa, per cual on imajina los como dios…



— A!… dios misera!



— Esce tua filmas ia es xutada en esta studios, esta studios con lor stradas grande plantada con palmas4?



— Tu conose los?



— Si. Si, me gusta los. Los conveni con un idea de la sinema cual ta pote pare sin relata con la realia . Tu sabe, esta impresa cual on pote ave cuando, a la ves prima, on ariva a Venezia, o en alga bares…



— Si… Esta locas do on pensa: “los no es vera, los no es posible”…



— Esata tal: cuando la cosas sembla tro, cisa, lo cual los es… Ance la studios no ia debe cambia multe.



— Me no sabe. Per plu ca tre des anios, me no ia vade ala.



— Esce tu recorda esta ponteta ensircada par agaves, supra la ferovia?



— A! ance tu? Lo es un loca majiosa, no?



— Si… Lo ia desapare. »



Ela basi sua regarda e resta silente per un momento.



« Tu no ia ta debe dise lo a me », ela suspira con tristia, poi continua: « On ave ance la studios Pathé, del avenida San Augustino. Ala, on ave aora un reteneria de caxones funeral, me crede. »



Ela rie.



« Tu no pensa plu a la sinema? » me demanda.



— De longa, la sinema ia oblida a me.



— Cual ia es tua filma ultima?



— U! lo ia es a Statos Unida. Con Douglas Fairbanks… la padre », ela presisi. « no confusa.



— Un filma muda, natural?



— Si. Tu sabe como lo aveni: on ia esporta me como un valua oro. Cuando me ia reveni en Europa, pos du anios, la “asiones de me” ia colasa ja. La sinema de sona ia teni ja sua stelas…



— Esce tu desira un sigareta? »



Ela anui, e me pone un sigareta nova en sua tenisigareta.



« E la teatro? Tu ia jua al teatro?



— Si. An me ia jua multe.



— Cual ia es tua auto favoreda?



— Mm, mea dio… un autor ci Jouvet5 ia revela. Nunca a ante el ia es un autor teatral…



— Vera?



— Lo ia es Giraudoux6.



— E Pirandello, esce el ia es revelada par Dullin7, me crede?… me vole dise… per la publica parisan…



— Acel, me no sabe… » Ela rie: « Me crede ce Pirandello ia es revelada bien ante Dullin.



— U, vera, me era, Michel Simon8 ia es revelada par Dullin en un teatral de Pirandello. Lo ia debe es un epoca merveliosa. On ia es bevinte multe xampania, no?… »



Un surie clari sua regarda, en cuando ela rememori la imajes de acel tempo, e ela dise, riente:



« No tan multe, no tan multe… »



Fases apare a me, desapare, como cuando on pasa tra un album de fotos vea. Me no pote duta ancora. Ela es la ator de ci la resetiste ia parla a me. E sua imaje cansela, aora, lo de la fem misera ci me ia conose.

Subita, me remente me de un filma muda presentada a alga tempo pasada par me no sabe cual club sinemafilica. Me pare reconose esta jardines… Esce me inventa los e loca esta sena, a dui oblidada en decoras familiar?



« U! ma me noia tu con mea naras de fantasmas! » ela dise.



— Me gusta multe la fantasmas.



— Si, ma, como tota la fantasmas, me impedi tua dormi.



— No, me es la disturbor, e tu debe es multe fatigada pos tua viaja.



— U, me vive sola con recordas, alora, si tu fa ce me cavali sur esta campo, nunca tu va fini con lo… »



Ela leva.



« Me invia tu », me dise a ela, ponente sua xal sur sua spala. « Tu ia conose la eda oro.



— Posible… Ma, tu sabe, on no ia es persepinte lo, e tota acel pasa tan rapida… Bon sera, me es felis de encontra tu. »





1 La Riviera franses, o “Costa azul”, en Frans sude. La nara es situada en Nisa.

2 Calex: un vagoneta tirada par un cavalo, transportante du pasajores, e con un teto pliable.

3 Ivan Ilyix Mozjukhin (rusce: Иван Ильич Мозжухин), 26 de setembro 1889 - 18 de janeiro 1939), ia es un ator rusce del sinema muda.

4 La studios “La Victorine” ia es un area de studios importante en Nisa. 

5 Louis Jouvet (1887-1951): un ator franses de teatro e sinema.

6 Jean Giraudoux (1882-1944): un autor teatral franses.

7 Charles Dullin (1885-1949): un ator franses de teatro e de sinema.

8 Michel Simon (1895-1975): un ator suiz de sinema.




La dia du



Me encontra ela, a la matina doman, paseante en la ruetas de la parce del otel.



« Bon dia », ela dise, vidente me. « Tu no labora oji?



— A! no, no a esta matina!… Tu es ancora xercante tua fantasmas? » me dise a ela.



— U! mea fantasmas! Tu ta es surprendeda si tu ta conose los.



— Lasa ce me divina: me vide un militar, un ofisior en sua uniforma formal.



— U! tu era. An tu era completa. Tu vole sabe?



— Serta.



— Me ia es xercante un sesto de dejeta.



— Un sesto de dejeta?



— Si. Un sesto per la paperes. En metal curvida, tu sabe, como on trova ancora algas en parces.



— Tu permete? » me dise a ela, ofrente mea braso.



— Mea fantasmas, final, es detalias: lo cual resta, a alga ves, de un vista, un fonte, un palo de lampa, acel ponte de la studios, de cual nos ia parla ier…



— Los es la plu fidosa. O, plu esata, nos es la plu fidosa per los. »








Nos desende un scalera peti del parce, cuando ela dise a me:



« Sur la colinas do es la distritos nova, on ia ave un campo de cariofilos. Bon, tu vade a rie, ma lo pare a me ce, si me ta retrova lo, acel loca, tota mea pasada ta renase, como la mundo espeta nos, a nosa velia.



— E tu ia xerca lo, acel loca?



— U! an no.



— Cisa lo no ia desapare.



— Posible… »








Me mostra a ela un spesie de trono de petra e ela senta ala. Me confesa a ela:



« Esce tu sabe ce tu curiosi me?



— Me?



— Ma si, tu. Tu ci gusta tan esta pais, perce tu vive tan a via?



— Ma… esce on no es sempre a via de lo cual on gusta?



— Tu no ta pote veni asi plu frecuente, o per plu longa?



— Lo no ta cambia alga. Regarda. Cuando nos va lasa esta jardin, cadun va trae lo con se, ma nos mesma, malfortunosa, nos es sempre asente de acel locas.



— An cuando on retrova los?



— An cuando on retrova los.



— Alora, escusa me, perce reveni ala?



— A alga veses, lo pote aveni un miracle.



— Cua tu vole dise?



— Mm… lo es tro difisil esplicable. » Ela pare alora cambia la tema, como perdeda en la contempla de la plantas abundante nel parce. « Nos es en desembre, e, vide, asi, lo es ancora la estate. »



Me dise ance:



« Tu es cruel.



— Cruel? » ela dise riente.



— E si! Tu conose la secreta per sutrae se de la tempo, ma tu refusa revela lo a me.



— Lo no ta es usosa, a tua eda!



— Cisa me va nesesa lo, a alga dia!



— Cisa me va dise lo a tu, a alga dia. »





La dia tre



A esta dia, ela invita me per un turi a la vila, en la calex.



« Regarda », ela dise: « la umanas es malada. Cadun asconde; on vole crede ce la felisia esiste en otra partes: al sinema, o en la jornales, en otra casas.



— Cua on ta nesesa? Un festa, un carnaval?



— Posible.



— Longo tu, desembla es un modo de evade la solitaria?



— U! tota de nos desembla… » Poi, turnante se a me, ela demanda a me brusca: « Cuando tu va veni, al anio seguente?



— Me no sabe.



— Tu conose Chéret1?



— La depintor?



— Si. Cuando me ia conose el, el ia es ja un senior multe vea. El ia fa per me un poster cual me gusta multe. Lo es, me crede, nontrovable, ma me conserva un item de lo: me ta ofre lo a tu con plaser. Me no vole ce lo ta es perdeda, no ce lo es gastada par posta. Me va trae lo a la ves seguente… »



Final, la calex ariva en la parce del otel, e para ante la porte de entra.

Poi a la matina seguente, de sur la scalera do me trova me, me oia parla, a su, a la reseteria:



« La calex es comandada?



— Si », la vose de Roger, la resetiste, responde .



Me vide la empleada, inclinada supra un de la bagajes reunida en la atrio, colinte un eticeta: « Me core e lava mea manos », el xuxa, « mea ditos es plen de cola. »



Me desende pronto e demanda a Roger, mostrante con la testa la bagajes:



« La tempo es venida ja?



— Tre dias es pasada, senior.



— Ela no resta per plu longa?



— Nunca per plu ca tre dias.



— Lo es strana, an tal.



— Pardona?



— Perce tre dias?



— Senioreta pausa plu longa a Paris, senior. Lo es normal: on ave la teatros, la botecas… Lo ia es multe plu elegante, asi, en la pasada. Per dise: “sur la Costa”. Aora, la persones vade a cualce locas… »



Alora, me oia pasos prosiminte: ela ariva, acompaniada par la fem de sala.



« A! » ela suspira, vidente me, cuasi lejerida: «  Tu es ala! Me ia ta es triste de lasa tu sin saluta tu  de adio. » Poi ela continua, con un vose miscante reproxa e tristia: « On no ia vide, ier, a la come de sera.



— Me no ia sabe ce tu ta parti… »



A esta momento, senior Florent ariva, sofletante:



« Escusa me, escusa me!… Me ta debe es en tota partes… » el dise, ofrente a ela un buce grande de rosas blanca: « Los ia es colieda a esta matina.



— Vide como on pensa a me! » ela dise.



— Senioreta es contente de sua resta?



— Vera contente! tota ia es perfeta, como sempre.



— Tu ia profita a un plu ves de nosa bon sol, tu ia pote gusta lo?



— U! ma me projeta bien retrova lo al anio seguente!



— Lo va es tal, senioreta, lo va es tal. », el serti.



« A! u asi la calex! », senior Roger anunsia, oiante la ruido del ungulas de un cavalo.



Ela aprosimi el:



« Adio, Roger. Me ia es felis de revide tu.



— Adio, senioreta.



— Teni », ela dise, ponente alga bileta en sua mano. « Tu va ofre alga cosa per me a la xices.



— Grasias, senioreta. Bon sania, e… a la anio prosima, me espera.



— Ma serta! Ance a tu, Roger, bon sania. »



Ela turna se e sorti lenta de la atrio, ante la empleadas juntada, tota aliniada. Senior Florent e me segue ela a estra, ante la calex.



« Asta revide, senioreta. Bon viaja! » senior Florent bondise.



— Grasias, Florent. E no oblida reserva la mesma aparte per me.



— Como sempre, senioreta.



— Asta revide, Anna », ela dise a la fem de sala. Tu ia es multe jentil.



— Grasias, senioreta.



— Asta revide, Henri.



— Grasias, senioreta. Asta la anio prosima!



— A! ta ce me no oblida tu », ela dise a la gardaporte, liscante un bileta en sua mano, como ela ia fa a ante con Anna e Henri.



— Grasias, senioreta.



Me aida ela per asende en la calex:



« Me espera ce nos va ave la oportun de revide nos », me dise a ela.



— Ance me espera lo. En cualce caso, a la anio seguente, me pone asi, eticetida con tua nom, la poster de cual me ia parla a tu. No oblida reclama lo, si tu reveni.



— Me no va oblida. Lo va es un plaser grande.



— Tu ia demanda a me mea secreta…



— Me ia es bromante…



— Lo es bien simple: regarda », ela dise, mostrante la persones aliniada ante la entra del otel: senior Florent, la gardaporte, Anna e Henri, en cuando Roger junta se a los. « Me ia es multe felis, e si, a alga ves, lo es difisil ce se mesma on crede a lo, nunca la otras – vide! – oblida lo… »



La calex comensa parti, poi distanti lenta, sur la stradeta, poi, pos un saluta de mano, la dama blanca desapare, su la palmas alta del parce.





1 Jules Chéret, un depintor e posteriste franses (Paris, 1836 - Nisa, 1932).




Epiloga



A la dias seguente, me ia sorti de la otel a la matina temprana, e reveni sola a la sera. La oros e brilias cual un refleta ultima ia lumina ia es denova estinguida. Al min, lo ia pare a me. E me crede ce me no ia es la sola person ci senti tal.



Car me ia fini la maneja per cual me ia veni, me ia debe lasa la vila.



A la dia ultima, car me ia ave ancora pico tempo, me ia vade en esta suburbe distante do me ia abita en mea anios de jovenia. A ante, un tram ia es servinte lo, ma aora la reles no ia es vidable. Me ia vaga per un momento en la stradas sin encontra o cisa sin reconose fases familiar.



Alora, me ia vade per vide esce la forteria es ancora ala. Strana, me no ia es gidada vera par la recorda de la Ermino. Me ia es convinseda ce, si lo esiste ancora, la forteria ia es vacua.



Me ia vade asta la casa misera del Ermino, regardeta corta par la entra abrida, sin cualce porte, cuando me ia vide ela, arivante par la mesma loca de do me veni. Ela ia es avansante, con la regarda basida e un paso lenta, sempre vestida blanca, con sua ombrela blanca en mano.



Me ia retrosede pronto afin me no es videda.








On ia ta dise ce, aora, me ave alga cosa per asconde. E an si lo ia ta es posible, me no ia ta reveni, a la anio seguente, a la otel en la mesma periodo ca ela.




∴





An tal, me ia reveni ala, a alga menses pos esta data. Como si on ia ta ave ancora alga modo de comunica con ela, e como per sabe esce ela ia pardona me, me ia demanda esce la poster prometeda ia es poneda ala, su mea nom.



Me ia aprende ce, a esta anio, on ia espeta sin susede la dama blanca e ce, per la ves prima de pos cuatro des anios, ela no ia veni. On no ia pote dise a me otra cosa. La otel ia ta debe es refada, e la obras ia es comensante. En freta, me ia vade a la forteria.



La caseta misera ia es abandonada, abrida a tota la ventas. Tota ia es lasada tal, ruinada: ojetos, mobilas, vestes. Su un fenetra abrida, un gato ia es ala, sur un comoda. A sua lado un sapato escotada blanca ia es reclinante en la polvo, la folias mor.  A la mur, sur un calendario, tre dias ia es ensircada par un linia spesa.



En un angulo de la sala, me ia trova un poster vea rolada, poneda contra un mur; me ia prende lo e contempla lo a estra, a la lus de la dia, poi me ia enrola lo denova e trae lo con me.



A supra, sur la colina, un fem ia es estendente sua vestes e telas. Me ia vade pronto a el.



« Seniora! Per favore… La person ci ia es abitante ala, esce tu sabe cua ela ia deveni?



— La Ermino?



— Si, un dama vea, lo es tal.



— Ela ia mori a esta inverno, senior. Per un momento, on no ia es ansiada: lo ia aveni ce ela desapare per plur dias. Poi un xico ia vade vide. Ela no ia resiste contra la fria forte.



— Ela ia ave alga familia?



Esta, me no ta pote dise. Ma lo ta surprende me: on ia vide nunca algun.



— E sua cosas, tu sabe lo cual los ia deveni?



— Sua cosas?



— Ela ia debe ave alga cosas, alga ojetos personal, me no sabe…



— U… sola cosas sin valua… Si tu ia ta vide! Robas de carnaval, vestes tota gastada, un amasa de paperes… La coliores de trapos ia recolie tota lo cual los ia vole e on ia arde la resta.



— E sua colareta? »



La fem ia fisa me con regarda, poi ia responde nonclar:



« On ia debe entera ela con lo… o lo ia es usada per paia la spende… La burocratia perde nunca alga oportun.



— On ia dise a me ce lo es ultra valua, fada con perlas, con perlas vera…



— En perlas vera? La broma! Ci ia nara esta a tu? Ela no ia ta vive tal… » El ia sutrae un roba ja seca de la corda, poi el ia demanda a me:



« Tu ia conose ela?



— Me ia encontra ela a alga veses, si. Me demanda a me con cual recurso ela ia ta pote vive.



— On dona alga cosa a la veas, no? Lo pare ce ela ia ave pensiones peti. Ela no ia pare malfortunosa, tu sabe… An ela ia fa alga reservas.



— Vera?



— Ma si, me serti! On ia retrova en sua bolsa plu ca sinco sento francos, tu evalua?… » El ia ajunta, a duivose, como parlante a se mesma: « … per un tal usa misera…



— Bon. Me grasia tu, per fini. Escusa me per la disturba, seniora.



— On no ave mal.



— Adio, seniora.



— Adio, senior. »



Partinte, me ia trova la gato de la Ermino sur un mureta, a lado de un scalera peti. Me ia prende el en mea brasos. De la forteria, un grupo de xices ia es marxante desordinada, seguente un xica ci es portante la ombrela blanca de la Ermino.



Me ia revide me, tra corta, a lado de la basin grande, nel parce del otel. La acua ia es ancora refletante la silueta reversada de la dama blanca. Me ia segue con regarda sua ombra asta ce lo ia vade a desapare, e sola sua vose ia es veninte ancora a me:



« Bon, tu vade a rie, ma lo pare a me ce, si me ta retrova esta loca, tota mea pasada ta renase, como la mundo espeta nos a nosa velia. »




